
Abstract


Relaţia NATO-Rusia a debutat formal în anul 1991, la sesiunea inaugurală a Consiliului Cooperării Nord-Atlantice (ulterior denumit Consiliul Parteneriatului Euro-Atlantic).

Baza cooperării dintre NATO şi Rusia a fost stabilită prin Actul de Constituire NATO-Rusia cu privire la Relaţiile, Cooperarea şi Securitatea Reciproce dintre NATO şi Federaţia Rusă, semnat la Paris la 27 mai 1997. 


Acesta a reflectat progresul înregistrat în dezvoltarea relaţiei NATO-Rusia, finalizat prin implementarea Parteneriatului pentru Pace în 1994 şi a Consiliului Parteneriatului Nord-Atlantic în 1997. Actul de Constituire este expresia unui angajament durabil, asumat la cel mai înalt nivel politic, de conlucrare în vederea asigurării păcii globale şi de durată. Consiliul Comun Permanent a fost creat în baza Actului de Constituire ca forum de consultare şi cooperare, permiţând NATO şi Federaţiei Ruse să lanseze un program substanţial de cooperare cu privire la securitate şi apărare. El reprezintă un angajament reciproc de sprijin în vederea menţinerii unui continent stabil, sigur şi nedivizat pe bază de parteneriat şi interes comun. 


Consiliul Comun Permanent este o parte integrantă a cadrului de cooperare stabilit prin Actul de Constituire. El s-a întrunit pentru prima dată la 18 iulie 1997 şi a constituit punctul central al eforturilor de câştigare a încrederii, învingere a prejudecăţilor şi dezvoltării unui model de cooperare şi consultare regulate. Rolul principal al CCP este întărirea cooperării dintre NATO şi Rusia şi identificarea oportunităţilor pentru acţiuni comune. Şedinţele regulate, de obicei lunare, ale acestui organism au dus rapid la crearea unui nou model de dialog şi la un număr fără precedent de contacte la diferite niveluri. Şedinţele se desfăşoară pe baza înţelegerii că fiecare parte îşi rezervă dreptul de a lua decizii independent de cealaltă. Ele au loc la diferite niveluri ce implică şefi de stat şi de guvern, miniştri ai apărării şi de interne sau ambasadori. Şefii departamentelor de apărare şi reprezentanţii militari ai Rusiei şi NATO s-au întâlnit şi ei sub auspiciile Consiliului Comun Permanent. În afară de problemele legate de situaţia din Balcani şi menţinerea păcii, sunt purtate discuţii pe marginea neproliferării armelor de distrugere în masă, controlul armelor, reformele în apărare, căutare şi salvare pe mare, planuri de acţiune civilă în caz de urgenţă, cooperare ştiinţifică şi protecţia mediului, pentru a enumera doar câteva probleme.
În prezent, NATO si Rusia nu reuşesc să îşi reia dialogul întrerupt de la conflictul ruso-georgian din august 2008, preferând să îşi reafirme drepturile, în loc să procedeze fiecare la concesiile cerute de cealaltă parte. Noul Secretar general al Organizaţiei Atlanticului de Nord, Anders Fogh Rasmussen, s-a pronunţat, în discursul rostit la instalarea sa în funcţie, în august 2009, în favoarea unei cooperări strategice între Alianţa Nord-Atlantică şi Rusia, punctând, printre posibilele direcţii ale unei astfel de colaborări, lupta împotriva terorismului în Afganistan, combaterea pirateriei şi a proliferării nucleare. „NATO nu este inamicul Rusiei, nu este îndreptată împotriva Rusiei, ci dimpotrivă îşi propune să colaboreze cu Moscova în ceea ce priveşte contracararea provocărilor comune în materie de securitate”.

NATO members, when asked, may vary in their descriptions 
of Russia while still seeing eye to eye on their prescriptions 
for engagement with that country. 

For reasons of history, geography, and recent events, 
some countries are more sceptical than others 
about the Russian government’s commitment to a positive relationship. 
The fact that the NRC was not used to prevent the 2008 crisis in Georgia
 is unsettling, as is Moscow’s oft-expressed wariness about NATO’s intentions. 

Russia has sent conflicting signals about its openness
 to further cooperation with NATO, and its proposals for an 
alternative security order in Europe 
seem designed in part to constrain NATO’s activities
.
1. Spre un nou Concept Strategic al NATO - expresie a dinamismului mediului global de securitate 

Ultimul document care descrie conceptul strategic al Alianţei a fost adoptat în aprilie 1999, la Washington, în cadrul celui de-al 15-lea summit al NATO, moment care a marcat aniversarea a 50 de ani de existenţă a Alianţei. Conceptul Strategic, adoptat în 1999 la summit-ul de la Washington, al doilea neclasificat din istoria Alianţei (după Conceptul Strategic din anul 1991), propunea o viziune extinsă asupra securităţii, bazată pe dialog, cooperare şi pe menţinerea unui potenţial de apărare colectivă, integrând, într-un ansamblu coerent, aspectele politice şi militare ale doctrinei NATO în materie de securitate, cooperarea cu noii parteneri din Europa Centrală şi de Est devenind un punct de sine stătător în strategia Alianţei
. Acest concept avea în vedere o mai mică dependenţă faţă de armele nucleare şi efectuarea unor schimbări esenţiale la nivelul forţelor armate integrate ale NATO, propunea ameliorări în privinţa mobilităţii, flexibilităţii şi capacităţii lor de adaptare la diferite situaţii precum şi utilizarea mai largă a forţelor multinaţionale. Măsurile propuse prin Conceptul Strategic din 1999 au condus la îmbunătăţirea structurii militare de comandă a activităţilor întreprinse de NATO şi la adaptarea aranjamentelor şi procedurilor Alianţei în ce priveşte planificarea apărării în funcţie de evoluţia climatului de securitate în întreaga Europă şi de cerinţele viitoare în materie de gestionare a crizelor şi menţinere a păcii. Pe această bază s-au constituit noi structuri comune de securitate, care au răspuns intereselor unei Europe nedivizate şi libere să-şi îndeplinească destinul politic, economic, social şi cultural.

La zece ani de la acest moment, importanţa reconceptualizării strategiei Alianţei Nord-Atlantice se impune mai ales prin redefinirea rolului şi importanţei NATO
 în contextul noului mediu de securitate al secolului XXI, profund marcat de atentatele din 11 septembrie 2001 din SUA, dar şi de securitatea energetică şi cibernetică, teme în jurul cărora gravitează noua arhitectură geopolitică de securitate mondială.

Pe lângă aceste teme majore, unele dintre cele mai importante trăsături ale noului mediu politic şi de securitate internaţional sunt:

· disoluţia bipolarităţii şi intrarea într-o nouă fază. Rapida dezvoltare economică şi militară a Chinei, al cărei produs naţional brut l-ar putea egala în 2020, conform analiştilor economici, pe cel al SUA şi ar putea fi de două ori mai mare ca al Rusiei, precum şi poziţia Rusiei în raport cu politica internaţională, sugerează că noul sistem de securitate internaţională este caracterizat de o structură multipolară
.

· apariţia actorilor non-statali
. Un nou tip de actori care au ca principală trăsătură lipsa unui referenţial teritorial, alte tipuri de interese decât cele naţionale sau alte surse de putere.

· noi tendinţe de transformare în cadrul instituţiilor şi organizaţiilor internaţionale de securitate şi/sau de integrare politico-economică sau militară: 


- trecerea de la funcţia de apărare colectivă la cea de securitate colectivă. Este cazul NATO care şi-a dezvoltat nu numai strategia de integrare şi cooperare, ci şi pe aceea de consultare cu Federaţia Rusă
 şi Ucraina. 


- apariţia tendinţelor de regionalizare. Organizaţii ca OSCE sau ONU încurajează preluarea mandatelor pentru îndeplinirea unor misiuni internaţionale de către coaliţii regionale).

Summit-ul NATO din 3-4 aprilie 2009, desfăşurat în Franţa şi Germania (Strasbourg) şi (Kehl), a trasat Secretarului General al NATO, Anders Fogh Rasmussen, prin Declaraţia privind securitatea Alianţei
, sarcina de constitui şi conduce un grup de lucru care, în strânsă consultare cu membrii săi, să elaboreze Noul Concept Strategic, care urmează a fi adoptat spre finele anului 2010, la următorul summit din Portugalia (Lisabona). Acesta va defini, pe termen lung, rolul Alianţei în contextul noului mediu de securitate al secolului XXI şi al actualelor ameninţări, anticipând viitoarele riscuri. Reafirmând valorile de bază, principiile şi scopurile Alianţei, în conformitate cu Carta Naţiunilor Unite, statele membre convin asupra necesităţii reformulării strategiei, în condiţiile în care NATO continuă să rămână cel mai important forum transatlantic de cooperare în materie de securitate. Constituită în scopul apărării colective, Alianţa manifestă astăzi caracteristici ale securităţii colective şi practică instrumente ale securităţii cooperative.

Concluziile raportului final „NATO 2020: Securitate garantată; Angajare dinamică”
, prezentat de grupul de experţi
 la data de 17 mai 2010, vor sta la baza Noului Concept Strategic.   

Transformarea continuă a NATO va întări abilitatea Alianţei de a face faţă ameninţărilor secolului XXI la adresa securităţii, inclusiv prin asigurarea de forţe dislocabile, capabile să execute o gamă largă de operaţii militare şi misiuni dincolo de teritoriul Alianţei, la periferie sau la distanţă strategică.

Sfârşitul Războiului Rece a deschis calea către consolidarea unei Europe care este astăzi în întregime liberă, dar care se confruntă cu ameninţări din ce în ce mai diverse. NATO a avut şi va avea un rol activ în tot acest proces, prin angajarea ţărilor partenere la dialog şi cooperare, oferind totodată posibilitatea altor state de a deveni membre ale Alianţei, în conformitate cu Articolul 10 al Tratatului de la Washington.

Practic, prin această Declaraţie s-au confirmat problemele ridicate la conferinţa
 cu tema „NATO at 60: Bigger, Better, Bolder?”, din luna decembrie 2008, unde cei 150 de participanţi din toate ţările membre au subliniat necesitatea continuării reformelor în cadrul NATO, pentru consolidarea progreselor care s-au înregistrat în ultimul timp. Ameninţările din ce în ce mai diverse, convenţionale şi neconvenţionale, impun noi strategii şi noi capacităţi, care însă trebuie construite pe consensul unanim al ţărilor membre, deja marcate de divergenţele de opinie referitoare la conflictul din Irak.

Dezbaterile la această conferinţă au stat sub semnul evidenţei că „NATO este încă o Alianţă în tranziţie”
. De aceea, se consideră important ca NATO să-şi reafirme valorile sale esenţiale şi angajamentul de asigurare a securităţii colective, pe baza Articolului 5  din Tratat.

Necesitatea elaborării unui Nou Concept Strategic rezidă în clarificarea şi soluţionarea mai multor probleme. Una dintre ele ar fi aceea dacă misiunile de apărare a teritoriului propriu şi operaţiile expediţionare se exclud reciproc, iar a doua, dacă NATO poate şi ar trebui să-şi asume astfel de acţiuni concomitent.

Conflictul din Georgia, din luna august 2008, a accentuat această dilemă, ridicând întrebarea în ce măsură NATO trebuie să ia în considerare noii actori, în special organizaţiile non-statale, noi strategii, care să vizeze nu numai agresiunea, ci şi intimidarea, şi noile ameninţări privind securitatea energetică şi cibernetică
. 

Reprezentanţii statelor membre au subliniat necesitatea consensului unanim referitor la rolul expediţionar al NATO, care trebuie menţinut din două raţiuni: prima ar fi aceea că apărarea teritoriului necesită capacităţi expediţionare; în al doilea rând, este vorba despre interesele strategice ale Alianţei. Însă contribuţia NATO la pacea şi securitatea internaţională nu se poate limita doar la misiuni expediţionare. Este nevoie de o întărire a cooperării multilaterale cu alţi parteneri, fie cu ţări care au potenţial de a deveni viitoare membre ale Alianţei, fie cu alte organizaţii.

Întărirea parteneriatului este importantă din mai multe motive: ameninţările transnaţionale sau globale cer strategii de securitate comune, construirea unei relaţii bazată pe credibilitate cu ţările non-membre, îmbunătăţirea nivelului de interoperabilitate, continuarea şi susţinerea transformării în domeniul militar prin accesarea unor resurse civile.

Unii analişti militari susţin că, mai degrabă decât extinderea, prin acceptarea de noi membri, NATO trebuie să devină, mai eficient, mai eficace şi chiar mai hotărât. În ceea ce priveşte cooperarea cu alte instituţii, mai ales în ce priveşte misiunile, este prioritară întărirea relaţiilor cu Naţiunile Unite, dat fiind faptul că, în operaţiile non-Articol 5, forţele militare aliate sunt angajate la solicitarea şi sub mandatul ONU.

Există, de asemenea, consensul că NATO şi UE sunt organizaţii complementare, dar astăzi relaţia este încă deficitară. Recomandările în această privinţă vizează consultări multiple între Consiliul Nord-Atlantic (NAC) şi Comitetul Politic şi de Securitate (PSC), într-o manieră transparentă, atât privind Noul Context Strategic şi Noua Strategie Europeană de Securitate, cât şi asupra problemelor legate de Rusia, Afganistan sau Kosovo. Reintegrarea deplină a Franţei
 poate oferi, în acest sens, o nouă oportunitate privind reforma instituţională în cadrul Alianţei.

Declaraţia de la Strasbourg/Kehl subliniază, totodată, că securitatea Alianţei este strâns legată de securitatea şi stabilitatea Afganistanului, iar ISAF rămâne prioritatea-cheie. Ca parte a abordării cuprinzătoare a securităţii, ISAF cooperează cu guvernul şi poporul afgan, cu alţi actori ai comunităţii internaţionale, sub îndrumarea Misiunii de Asistenţă a Naţiunilor Unite în Afganistan, în scopul construirii unei ţări sigure şi stabile, împiedicând astfel ca, alături de Pakistan, să devină un fief al extremiştilor, de unde aceştia să poată lansa atacuri teroriste
.

Totodată, la cererea Organizaţiei Naţiunilor Unite şi pe baza rezoluţiilor Consiliului de Securitate al ONU, NATO a întreprins acţiuni împotriva pirateriei şi a atacurilor armate pe mare. În acest sens, s-a lansat operaţia Allied Protector, cu scopul de a conduce operaţiile maritime în zona Cornului Africii, contribuind astfel la eforturile altor naţiuni şi organizaţii (paragraful 12).

Paragrafele 43 şi 49 ale Declaraţiei surprind direcţiile de transformare ale forţelor militare, destinate a îndeplini o gamă largă de misiuni şi care trebuie să fie uşor dislocabile, autosustenabile, interoperabile şi, deci, mai eficiente. Forţa de Răspuns a NATO reprezintă un exemplu în acest sens.

De o importanţă vitală sunt considerate domeniile comunicaţiilor şi sistemelor informatice, care trebuie consolidate pentru a preveni atacurile cibernetice. În această idee, conform Politicii de Apărare Cibernetică (Policy on Cyber Defence), s-a înfiinţat Autoritatea de Management a Apărării Cibernetice a NATO, iar apărarea cibernetică este parte integrală a exerciţiilor NATO (paragraful 49).

Ca urmare, Declaraţia relevă hotărârea membrilor de a continua transformarea, de a întări Alianţa, atât prin noi politici, dar şi prin susţinerea şi modernizarea forţelor armate, astfel încât să fie capabile să desfăşoare acţiuni din ce în mai diverse, adecvate tuturor tipurilor de ameninţări.

În concluzie, Noul Concept Strategic, care urmează să fie finalizat în cursul acestui an, va ghida dezvoltarea militară şi politică a Alianţei, în scopul unei abordări eficiente a provocărilor la adresa securităţii internaţionale. 
De altfel, experţii NATO au menţionat în raportul prezentat la 17 mai a.c., patru misiuni centrale, fundamentale în definirea şi evoluţia organizaţiei:
1. Menţinerea capacităţii de descurajare şi apărare a statelor membre împotriva oricăror ameninţări sau agresiuni. Acest angajament consacrat de art. 5 al Tratatului va trebui reafirmat în termeni fără echivoc. În acelaşi timp, strategii NATO trebuie să recunoască faptul că potenţialele surse de ameninţare care fac aplicabil art. 5 al Tratatului s-au extins şi includ acum pericole generate nu numai din exteriorul regiunii Euro-Atlantice, dar şi din interiorul acesteia.  NATO trebuie să fie gata să se apere împotriva (şi să descurajeze) acestor (aceste) ameninţări, indiferent de punctul lor de origine.
2. A doua misiune fundamentală a organizaţiei trebuie să fie reprezentată de asigurarea unei securităţi şi stabilităţi extinse asupra întregii regiuni Euro-Atlantice. Cu patru decenii în urmă, Raportul Harmel
 stabilea faptul că „scopul politic final al Alianţei era acela de a crea o pace justă şi durabilă în Europa, însoţită de garanţii adecvate de securitate”
. După prăbuşirea Cortinei de Fier, noua misiune a Alianţei a fost aceea de a construi o Europă unită, liberă, ai cărei cetăţeni să trăiască în pace. În ultimii 20 de ani, liderii din interiorul Alianţei şi din afara ei au realizat progrese importante în atingerea acestui obiectiv, dar care, până la acest moment, nu este complet îndeplinit.
3. A treia misiune este aceea că NATO reprezintă forul transatlantic de consultare şi de management al crizelor.
4. Nu în ultimul rând, îmbunătăţirea domeniului de aplicare şi gestionare a parteneriatelor, care au devenit suficient de importante pentru a fi clasificate ca misiuni NATO, chiar dacă ele reprezintă mai mult instrumente, mijloace prin care pot fi realizate obiectivele vitale, decât scop în sine.  
Totodată, acest document reflectă schimbările de esenţă ale acţiunilor militare specifice începutului de mileniu, pe fondul recunoaşterii că instrumentul militar nu mai poate fi decisiv într-o confruntare şi că se impune integrarea lui într-o abordare sistemică privind asigurarea securităţii.

O astfel de abordare sistemică, cuprinzătoare trebuie construită plecând de la premisa că, astăzi, pacea, securitatea şi dezvoltarea sunt mai interdependente ca niciodată. Iar acest lucru implică o strânsă cooperare şi coordonare între organizaţiile internaţionale, privind activităţile de management şi de prevenire a crizelor. În acest context, o importanţă deosebită revine şi Organizaţiei Naţiunilor Unite – prin Consiliul de Securitate, care deţine responsabilitatea primară în ce priveşte menţinerea păcii şi securităţii internaţionale, precum şi Uniunii Europene, care este capabilă să mobilizeze o gamă largă de instrumente militare şi civile, având un rol din ce în ce mai mare în sprijinul stabilităţii internaţionale.

În legătură cu extinderea, sub titlul Menţinerea politicii uşilor deschise
, documentul face referire la extinderile succesive ale Alianţei care au condus la o structură care a evoluat de la 12 membri (1949)
 la una cu 28 de membri (2010)
. Politica uşilor deschise este considerată de grupul de experţi NATO ca fiind motorul progresului care a condus la construirea unei Europe întregite şi libere şi care a contribuit, în mod esenţial, la securitatea colectivă a membrilor aliaţi. Continuarea extinderii în Balcanii de Vest (Georgia şi Ucraina) este luată în considerare. În conformitate cu art. 10 al Tratatului Atlanticului de Nord care exprimă principiul extinderii, procesul lărgirii va continua cu statele care şi-au exprimat dorinţa pentru a deveni membre şi care îndeplinesc criteriile de aderare.  
Documentul menţionează explicit principiile care au stat la baza extinderii, începând cu anul 1995:
- respectul pentru valorile democratice şi deplina susţinere pe plan intern de către statul candidat  a viziunii politice a organizaţiei;

- implementarea reformelor militare pentru îndeplinirea standardelor NATO cu privire la profesionalismul forţelor armate şi asigurarea controlului civil asupra armatei;

- tratamentul echitabil al minorităţilor naţionale;

- rezolvarea pe cale paşnică a diferendelor naţionale şi internaţionale;

- sprijinul politic intern pentru aderare;

- capacitatea deplină a statului candidat de a contribui la siguranţa Alianţei.

În acest context, printre recomandările pe care Raportul experţilor le face este faptul că Noul Concept Strategic trebuie să menţină ca strategie importantă principiul open doors policy, împreună cu principiile care au stat la baza extinderii NATO, anterior enumerate. 

1.1. Parteneriatul cu Rusia
Relaţia NATO-Rusia
 a debutat formal în 1991, la sesiunea inaugurală a Consiliului Cooperării Nord-Atlantice (ulterior denumit Consiliul Parteneriatului Euro-Atlantic).
Pentru a sublinia hotărârea de a imprima parteneriatului un nou ritm şi o nouă substanţă, pe 27 mai 1997, la Paris, a fost încheiat Actul Fondator privind relaţiile, cooperarea şi securitatea reciproce
, care a oferit o nouă bază formală a relaţiilor NATO-Rusia.

Consiliul Permanent Comun, forumul de consultare şi cooperare creat în 1997 prin Actul Fondator, a fost înlocuit de către Consiliul NATO-Rusia (NRC)
, creat pe 28 mai 2002, prin Declaraţia de la Roma
 a şefilor de state şi de guverne ai membrilor NATO şi al Rusiei privind Relaţia NATO-Rusia: O nouă dimensiune aducând împreună statele aliate şi Rusia ca parteneri egali. 

Cele două documente, Actul Fondator şi Declaraţia de la Roma definesc cadrul de cooperare în privinţa parteneriatului NATO-Rusia. Ambele acte exprimă angajamentul de a identifica şi de a urmări oportunităţile pentru acţiunile comune bazate pe interese mutuale şi pe înţelegerea faptului că securitatea în regiunea Euro-Atlantică este indivizibilă. Cooperarea este angajată, printre altele, în următoarele domenii: lupta împotriva terorismului, managementul crizelor, controlul armelor şi neproliferarea, teatrele de apărare antirachetă şi răspunsul la noile ameninţări. 
Cu toate acestea, statele membre ale Alianţei Nord Atlantice au opinii diferite în privinţa relaţiei cu Rusia. Recentele documente NATO fac referire la această situaţie, în contextul sensibilei poziţii a Rusiei faţă de dinamismul din ultimii ani ai arhitecturii de securitate geopolitică (securitate energetică, militară, economică etc.). În această conjunctură, anumite concluzii cuprinse în raportul experţilor militari NATO, făcut cunoscut opiniei publice mondiale la data de 17 mai a.c., descriu poziţia, la acest moment, a cel puţin uneia dintre părţile semnatare ale parteneriatului (facem referire la NATO), după două decenii de la finalizarea războiului rece. Astfel, raportul menţionează: „datorită unor factori legaţi de istorie, geografie, evenimente recente, unele state sunt mai sceptice decât altele în privinţa angajamentului guvernului rus într-o relaţie pozitivă. Faptul că NRC nu a fost folosit pentru a preveni criza din Georgia din anul 2008 este neliniştitor, aşa cum este şi circumspecţia des exprimată a Moscovei în legătură cu intenţiile NATO. Rusia a trimis semnale contradictorii în legătură cu deschiderea sa pentru viitoarea cooperare cu NATO, iar propunerile sale pentru o alternativă la  ordinea de securitate în Europa par concepute, în parte, pentru a constrânge activităţile NATO. 

Deşi membrii NATO privesc Rusia din perspective diferite, Alianţa este unită în dorinţa de a se angaja cu liderii acestei ţări într-un dialog care să prevină neînţelegerile, să identifice şi să atingă obiectivele comune. Alianţa nu consideră orice ţară ca fiind duşmanul său; cu toate acestea, nimeni nu ar trebui să aibă dubii în legătură cu implicarea NATO în cazul în care securitatea oricăruia dintre statele membre ar fi ameninţată. Faptul că NATO este o Alianţă defensivă, iar Doctrina militară rusă 2010 este caracterizată de către autorii săi drept „strict defensivă”, oferă un bun punct  de pornire pentru cooperare.
Recomandări:

1. Noul Concept Strategic ar trebui să susţină o politică mixtă, care să cuprindă reafirmarea principului sprijinului acordat tuturor membrilor Alianţei, alături de parteneriatul constructiv cu Rusia.
2. Conceptul Strategic trebuie să sublinieze dorinţa NATO pentru o relaţie mai bună din punct de vedere calitativ cu Rusia, bazată pe interese comune, încredere mutuală, transparenţă şi predictibilitate. Din punctul de vedere al Alianţei, poarta spre cooperare la toate palierele a fost şi rămâne deschisă.

3. Alianţa trebuie să lucreze împreună cu Rusia pentru a asigura o agendă pentru NRC, care să răspundă sincer şi într-un mod anticipativ la preocupările  ambelor părţi în materie de securitate şi să identifice domeniile specifice pentru acţiuni comune. Evaluarea ameninţărilor şi a provocărilor comune este un bun punct de plecare. Cele două părţi ar trebui, de asemenea, să depună eforturi pentru a consolida cooperarea în cadrul Planului NRC de acţiune privind terorismul
, din anul 2008, în coordonare cu alte organizaţii regionale”
. 

1.2. Parteneriatul cu Georgia şi Ucraina 
Potrivit „NATO 2020: assured security; dynamic engagement”, experţii  Alianţei subliniază că, din motive de natură geografică, cele două state sunt implicate în probleme complexe, de lungă durată, datorită unor interese regionale, inclusiv dispute etnice şi insecuritate energetică. Conflictul din anul 2008 dintre Rusia şi Georgia, ambele partenere ale Alianţei este considerat un eşec major al structurii parteneriatului NATO, în contextul în care cele două state au fost implicate în ostilităţi legate de probleme care rămân, încă, nerezolvate.

Recomandări:
1. Aliaţii ar trebui să utilizeze regulat instrumentele de care dispun, Comisiile NATO-Ucraina şi NATO-Georgia, pentru a dezbate probleme comune de securitate şi pentru a încuraja cooperarea în mod practic, inclusiv cu privire la reformele în domeniul apărării. Poziţia mai articulată şi mai explicită a NATO faţă de parteneri va avea la bază dezamorsarea crizelor şi construirea încrederii. 
2. Alianţa trebuie să angajeze mecanismele privind managementul crizelor, împreună cu Comisiile, pentru evaluarea şi monitorizarea evoluţiei securităţii celor două ţări.  
2. Noua doctrină militară a Rusiei

Noua doctrină militară a Rusiei a fost anunţată de preşedintele Dmitri Medvedev în data de 5 februarie 2010, în cadrul unei întruniri cu membrii permanenţi ai Consiliului de Securitate al Federaţiei Ruse. Strategia apără interesele naţionale ale Federaţiei Ruse, făcând parte dintr-un pachet de documente destinat securităţii naţionale, Strategia de Securitate Naţională şi Doctrina Maritimă - ambele valabile până în anul 2020. Aplicarea complementară a acestora va susţine acţiunile autorităţilor ruse pentru implementarea Concepţiei de Politică Externă a Federaţiei Ruse, adoptată în anul 2008.

Potrivit documentului, accentul principal nu mai cade pe confruntarea ideologică menţionată în vechea doctrină militară elaborată în anul 2000, ci mai mult pe capacitatea actorilor participanţi la viaţa internaţională de a-şi asigura propria securitate prin utilizarea armelor nucleare. Inegalitatea rezultată din capabilităţile militare pe care le deţin diferiţi participanţi la procesele şi fenomenele politice internaţionale,  ceea ce le permite marilor puteri nu doar să adopte poziţii de protectori, dar şi să utilizeze în acest scop toate mijloacele şi instrumentele care reies din acest statut. Mascate abil în noţiuni precum pericol militar, ameninţare militară, conflict militar, conflict armat, război local sau război regional, acestea contribuie eficient la atingerea sau menţinerea unei anumite regiuni sub influenţă politică. Rusia încearcă să se adapteze din mers la noile condiţii de securitate internaţională, unde alţi actori, diferiţi de cei din perioada războiului rece, luptă pentru supremaţie politică, economică şi militară.
Federaţia Rusă îşi rezervă dreptul de a utiliza instrumente politice, diplomatice, economice, militare pentru apărarea intereselor sale naţionale, dar şi pe cele ale aliaţilor săi. La nivel declarativ armele nucleare nu sunt mijlocul de rezolvare a conflictelor, ci garanţia că oponenţii politici vor menţine linia de reţinere strategică faţă de zonele de interes ale Rusiei. Potrivit Nezavisimaya Gazeta, în conformitate cu rezultatele unui sondaj efectuat de Centrul Rus de Studiere al Opiniei Publice, peste 53% din cetăţenii ruşi consideră armele nucleare drept garanţie a securităţii naţionale şi doar 3% susţin că deţinerea lor este periculoasă.
De altfel, textul doctrinei menţionează frecvent termenul de “apărare preventivă”, ceea ce, potrivit analizei, în limbaj militar înseamnă că întreprinderea unor acţiuni de prevenire a unor ameninţări iminente obţin legitimitate. Pentru ca acest lucru să se întâmple efectele ameninţărilor trebuie să fie cu adevărat cauzatoare de prejudicii grave. O asemenea acţiune preventivă a fost materializată în luna august 2008, când a avut loc războiul ruso-georgian. De altfel, doctrina militară americană
 lansată de administraţia Bush la un an de la atentatele teroriste de la 11 septembrie 2001 a fost construită tocmai în jurul conceptului de acţiune preventivă (preemptive action), ca instrument de politică militară şi politică externă. Loviturile preventive, aflate în centrul doctrinei americane, vizează situaţii în care ameninţarea nu este imediată, ci este bănuită în spatele unei situaţii care se degradează lent
. Războiul din Irak poate fi considerat primul exemplu aplicat al conceptului strategic american. 
Federaţia Rusă recunoaşte că numărul ameninţărilor şi pericolelor militare la adresa securităţii naţionale a scăzut în ultima perioadă, iar probabilitatea ca un actor statal sau o coaliţie formată din mai multe state şi organizaţii internaţionale să atace cu arme convenţionale sau nucleare teritoriul rus este minimă. Cu toate acestea, articolul 7 al doctrinei menţionează că există anumite linii de posibil atac, cărora autorităţile abilitate în acest domeniu ar trebui să le acorde atenţie sporită.  Acestea sunt predictibile. Majoritatea au provenienţă vestică şi sunt rezultatele acţiunilor actorilor occidentali, în special cele ale Alianţei Nord-Atlantice. În conformitate cu textul Noii Doctrine Militare ruseşti, Alianţa Nord-Atlantică, prin activităţile pe care le derulează în diferite regiuni, încalcă anumite principii şi norme de drept internaţional. Tot aici se menţionează că există tendinţe de dislocare a unor forţe militare străine în apropierea frontierelor aliaţilor Rusiei sau chiar a propriilor hotare. Cel mai mare pericol la adresa securităţii militare a Federaţiei Ruse îl constituie, potrivit analizei, extinderea NATO şi apropierea infrastructurii militare a acestei organizaţii regionale de Rusia, procese care contravin intereselor politice şi de securitate naţionale. Încercările de a prejudicia stabilitatea strategică, creşterea contingentelor militare a unor actori pe teritoriul statelor vecine Rusiei, instalarea unor scuturi antirachetă în regiunile adiacente zonei de influenţă ruse, majorarea numărului de state ce deţin arma nucleară – contribuie la multiplicarea ameninţărilor la adresa securităţii globale.

Noua doctrină militară menţionează anumite pericole interne ce ţin, în special, de construcţia instituţională a organelor statului, dar şi de posibilitatea unor tentative de încălcare a unităţii şi integrităţii teritoriale a Federaţiei Ruse. De aici rezultă că există riscul ca anumiţi subiecţi ai Federaţiei Ruse să îşi dorească un statut superior celui pe care îl oferă autonomia teritorială – lucru inacceptabil pentru administraţia Medvedev, care îşi rezervă dreptul de a decide cum va acţiona în asemenea situaţii.

Textul doctrinei enumeră în partea a doua a sa măsurile ce vor fi luate pentru dezvoltarea potenţialului militar rus, considerat învechit şi incapabil să facă faţă noilor provocări de securitate. În acest sens, aproape jumătate din conţinutul documentului supus analizei a revenit măsurilor şi mijloacelor cu ajutorul cărora priorităţile de securitate naţională rusă ar putea fi realizate.  
2.1. Pericole şi ameninţări militare

Documentul privind doctrina militară rusă a fost elaborat pe baza principiilor lansate încă de la începutul anului 2009 de preşedintele Federaţiei Ruse, Dmitri Medvedev, principii ce urmează să orienteze politica externă a statului rus: 
(a) recunoaşterea primatului dreptului internaţional; 
(b) preferinţa pentru o lume multipolară; 
(c) scoaterea Rusiei dintr-o eventuală izolare pe plan internaţional; 
(d) evitarea confruntării cu alte state. 

Noua doctrină a fost elaborată în temeiul principiilor de bază ale politicii externe ale statului rus şi a ideilor prezentate de preşedintele rus într-un discurs către naţiune. 
În ce priveşte problematica dominantă în domeniul militar şi anume folosirea armelor nucleare, soluţia promovată este una defensivă. Textul face referiri la posibilitatea folosirii lor la o scară redusă pe teatrele de operaţiuni, pentru a descuraja dezvoltarea unei agresiuni, însă lipseşte o referire la intenţia de a uza de arma nucleară pentru executarea unor lovituri preventive în cazul unei ameninţări iminente.

Cu toate acestea, deşi se susţine că doctrina militară rusă are o orientare defensivă, documentul subliniază că în situaţiile în care desfăşurarea unui conflict militar pune în pericol existenţa statului rus, această situaţie motivează recursul la utilizarea armelor nucleare.
Capitolul rezervat evaluării pericolelor de război şi ameninţărilor militare include preocuparea Rusiei pentru apropierea „infrastructurii militare a ţărilor membre NATO” de frontierele Rusiei, atât pe calea extinderii blocului politico-militar, cât şi prin programul de instalare a scutului anti-rachetă, sau a activităţilor desfăşurate în spaţiul ex-sovietic („vecinătatea apropiată”). Avertizările includ şi referiri la demonstraţiile de forţă din ţările învecinate, sau la formarea de grupări înarmate pe teritoriul Federaţiei Ruse, şi a aliaţilor săi. Acuzele privind politica NATO se referă şi la intenţia organizaţiei NATO de a-şi „globaliza funcţiile”, ceea ce ar „viola dreptul internaţional”.

Andrei Weiss, directorul centrului Rusia şi Eurasia din cadrul RAND Corporation, consideră că, având în vedere cooperarea actuală dintre NATO şi Rusia, aceste accente „sunt expresia unei inerţii ale gândirii dintr-o epocă anterioară”.

De altfel, în secţiunea consacrată pericolelor şi ameninţărilor la adresa securităţii mondiale se foloseşte o abordare mai nuanţată, susţinându-se că, în prezent, are loc o modificare a echilibrului de forţe la nivel global, în contextul în care, actuala arhitectură a securităţii şi mecanismele de drept internaţional nu asigură o egală securitate tuturor statelor. În consecinţă, deşi probabilitatea izbucnirii unui război de proporţii împotriva Rusiei este redus, persistă pericolul reprezentat de conflictele militare regionale, care pot genera efecte ce pun în pericol securitatea internaţională. 

Documentul prezintă şi pericolele la adresa securităţii interne. În acest context, se fac referiri la posibilitatea unor acţiuni ce urmăresc provocarea de dificultăţi în funcţionarea forţelor nucleare strategice sau afectarea posibilităţilor de a exercita un control al activităţilor desfăşurate în spaţiului cosmic. 

2.2. Pregătirea pentru un nou tip de război
Documentul privind doctrina militară rusă se referă pe larg la modificarea caracteristicilor războiului în contextul secolului XXI şi la particularităţile câmpului de luptă contemporan.

Războaiele viitorului sunt descrise ca fiind confruntări militare desfăşurate, într-un ritm rapid, pe calea selectării şi lovirii obiectivelor esenţiale, a folosirii de unităţi de luptă mobile cu o mare putere de foc, capabile de deplasarea rapidă pe teatrele de operaţii. Asigurarea iniţiativei strategice, deţinerea superiorităţii în spaţiul terestru, maritim, aerian şi cosmic – sunt menţionate în calitate de factori decisivi pentru obţinerea victoriei. 

În legătură cu particularităţile desfăşurării conflictelor militare contemporane, se fac referiri la utilizarea de modalităţi de acţiune combinate, la o scară amplă: (a) utilizarea forţelor militare şi ne-militare; (b) interacţiunea mijloacelor de luptă aeriană şi cosmică; (d) creşterea rolului informaţiei în luptă, dar şi a acţiunilor contra-informaţionale; (e) lupta de front sprijinită de crearea de focare permanente de luptă armată, în interiorul teritoriului adversarului. 

Documentul menţionează şi noile posibilităţi oferite de actuala evoluţie tehnologică de a folosi mijloacele de informaţie pentru atingerea unor ţeluri politice fără recursul la forţa militară. Pe aceeaşi cale, se pot obţine reacţii favorabile din partea opiniei publice ale unei ţări, pentru atingerea unui scop politic.
Pentru a face faţă noilor sfidări ale viitorului, documentul subliniază preocuparea Federaţiei Ruse de a accelera modernizarea forţelor sale armate, îndeosebi pe calea recuperării unor întârzieri în restructurarea unităţilor de luptă. Este vizibilă şi preocuparea pentru intensificare activităţilor de înnoire tehnologică, pentru a menţine un nivel adecvat al răspunsurilor militare la sfidările actuale ale progresului în domeniul armamentelor. 

Din textul documentului, transpare ideea compensării acestor întârzieri, pe calea intensificării activităţilor de creare de noi arme capabile să descurajeze o posibilă agresiune. Modernizare priveşte dezvoltarea mijloacelor de luptă folosind tehnici bazate pe noi principii fizice şi capabile să echivaleze eficacitatea armelor nucleare. Referirile din document mai au în vedere folosirea de lasere de mare putere şi precizie, arme cu infrasunete, dispozitive de luptă autonome terestre (roboţi), aeriene (drone) şi pentru activităţi maritime.

De altfel, în cadrul unei vizite la Vladivostok, la uzinele de armament, premierul V. Putin, a declarat: „deoarece Rusia a optat pentru contramăsuri asimetrice în raport cu sistemele de apărare anti-rachetă ale Occidentului, este necesar să se acorde atenţie perfecţionării sistemelor ofensive, pentru a restabili un echilibru în planul mijloacelor de apărare”.
Schimbări radicale sunt menţionate şi în ce priveşte conducerea operaţiunilor militare, ca urmare a tranziţiei de la folosirea sistemului rigid, piramidal de comandă, la sisteme tip reţea, ce vor include şi elemente automate de conducere a forţelor şi armelor. 

În planul obiectivelor politice strategice externe, se insistă asupra necesităţii unei prezenţe active a Federaţiei Ruse în cadrul măsurilor ce vizează întărirea securităţii internaţionale. În acest context, se recomandă folosirea unui complex de instrumente politice, diplomatice, juridice, economice, ecologice, informaţionale, militare pentru a apăra şi promova interesele sale şi ale aliaţilor.

2.3. Reacţii internaţionale 

În cadrul Conferinţei privind securitatea mondială, desfăşurată în luna februarie a.c. la Műnchen, au fost supuse dezbaterilor unele dintre ameninţările la adresa securităţii statelor menţionate de noua doctrină militară a Rusiei. 

Presa a relatat despre reacţia, promptă şi categorică, a secretarului general al NATO, Anders Rasmussen faţă de calificarea organizaţiei NATO ca o ameninţare la adresa securităţii Rusiei. În acest context, A. Rasmussen a declarat: „Trebuie spus că această nouă doctrină nu reflectă lumea reală. NATO nu este duşmanul Rusiei”. Documentul „contrazice în mod evident eforturile de a ameliora relaţiile dintre NATO şi Rusia” amintind, între altele, rolul îndeplinit de Consiliului NATO-Rusia, ca for de dialog, cooperare şi dezvoltare a raporturilor dintre cele două părţi.

În ce priveşte atitudinea delegaţiei ruse, ministrul de externe al Federaţiei Ruse, Serghei Lavrov, prezent la conferinţă, a criticat decizia României de a accepta instalarea de elemente antirachetă pe teritoriul ei. El a formulat obiecţia în termenii unei nedumeriri din partea rusă: “nu înţelegem cum bazele din Europa, în special cele din România, ar putea să ne consolideze securitatea”. În opinia sa, aceste măsuri - instalarea de elemente ale unui scut antirachetă - pun obstacole în calea semnării unui nou tratat privind reducerea armelor strategice ofensive. După cum afrma S. Lavrov, „nu te poţi gândi serios la reducerea potenţialului nuclear, în situaţia în care un stat care deţine arme nucleare, elaborează şi amplasează sisteme de apărare în faţa mijloacelor de transportare a focoaselor nucleare pe care le au alte state. Este asemenea teoriei cu „scutul şi paloşul”, când unul şi altul se dezvoltă cu gândul la caracteristicile şi posibilităţile celuilalt”.

În timpul conferinţei, Serghei Lavrov a propus o dezbatere privind „înnoirea arhitecturii securităţii euro-atlantice” din perspectiva iniţiativei preşedintelui Dmitri Medvedev de a se încheia un nou Tratat de Securitate Europeană. Catherine Ashton, ministrul de externe al Uniunii Europene, a considerat că propunerea poate fi luată în considerare ca o posibilitate, în cadrul OSCE. 

La rândul său, vicepreşedintelui Statelor Unite, Joseph Biden nu a făcut nicio referire la propunerea preşedintelui Medvedev, privind semnarea unui nou Tratat de Securitate Europeană. Prezentarea punctelor de vedere ale Statelor Unite privind perspectivele securităţii globale a fost considerată de analişti ca o replică la tezele expuse în doctrina militară rusă. Vicepreşedintele american a declarat că SUA doresc să detensioneze relaţiile sale cu Rusia, dar vor continua să fie prezente în vecinătatea Rusiei, căreia îi contestă dreptul de a influenţa „vecinătatea sa apropiată”. Joe Biden a mai subliniat că Rusia nu ar trebui să împiedice evoluţia mişcărilor pro-occidentale din statele post-sovietice. 
În cadrul conferinţei, punctul de vedere românesc a fost prezentat de secretarul de stat pentru afaceri strategice, Bogdan Aurescu, care a explicat că „facilităţile militare americane de pe teritoriul României nu constituie o ameninţare la adresa Rusiei”. În plus, a fost apreciată de către România politica „uşilor deschise” promovată de NATO.
În ce priveşte perspectivele şi rolul ce urmează să-l îndeplinească NATO, secretarul general Anders Fogh Rasmussen s-a adresat participanţilor, în ultima zi a conferinţei, cu propunerea de a se înfăptui o reformă profundă a Alianţei. Propunerea sa a avut în vedere o reorientare strategică a Alianţei, pe calea transformării ei într-o organizaţie globală de securitate şi un forum de consultări şi cooperarea cu numeroşi parteneri. Rasmussen a precizat în legătură cu această propunere, că apărarea teritoriului statelor membre rămâne sarcina primordială a NATO, însă luând în considerare noile ameninţări (terorismul, pirateria, atacurile cibernetice şi securitatea energetică), este necesar ca această apărare să fie efectuată dincolo de graniţele Alianţei, dar NATO, cu noile sale structuri şi funcţii, nu trebuie să devină un concurent al ONU. 

Dincolo de controversele privind instalarea unui scut antirachetă în Europa, în cadrul conferinţei s-au făcut progrese importante în direcţia unor apropieri între Statele Unite şi Rusia. 
În alt plan, continuă negocierile în privinţa noului aranjament privind Tratatul de reducere a armamentelor strategice ofensive. De altfel, dezbaterile au fost reluate, în cursul lunii aprilie 2010, la Washington, la summitul privind siguranţa nucleară.

Aceste evoluţii indică interesul pentru dezvoltarea unui dialog deschis între Statele Unite şi Rusia în problemele securităţii globale.


3. Documente ale Adunării Parlamentare a NATO


3.1. Restabilirea relaţiilor cu Rusia

La momentul actual, relaţia NATO - Rusia reprezintă o provocare, dar rezultatele de până acum sunt deosebit de dezamăgitoare. În timp ce aliaţii NATO şi liderii Rusiei, au ajuns la un acord privind o serie de interese comune în domeniul securităţii, există domenii în care părţile continuă să deţină puncte de vedere diferite, intervenţia militară rusă din Georgia reprezentând o stagnare în dezvoltarea relaţiilor bilaterale. Deşi dialogul a fost reluat în cadrul Consiliului NATO-Rusia, relaţia dintre cele două părţi rămâne caracterizată de o lipsă de încredere
. 

Având în vedere contextul de mai sus, analiştii Alianţei apreciază că este prea devreme pentru a ajunge la orice concluzii cu privire la direcţia în care se îndreaptă relaţia NATO-Rusia. În perioada scursă din mandatul Preşedintelui D. Medvedev au fost trimise semnale confuze în privinţa rolului Rusiei în următoarea perioadă sau dacă acest rol se va schimba sau va continua să urmeze direcţia stabilită de fostul preşedinte Vladimir Putin. În plus, deşi există un ton de schimbare a politicii SUA faţă de toţi jucătorii din interiorul şi din exteriorul Alianţei, se consideră că Administraţia condusă de Preşedintele Obama nu a dezvăluit prea multe din conceptele care vor fi aplicate în arena internaţională. Mai mult, deschiderea Administraţiei SUA către Rusia nu a condus la diferenţe semnificative în atitudinea acestui stat faţă de SUA şi NATO. 

Din punct de vedere practic, în special în ceea ce priveşte cooperarea militară, relaţia NATO-Rusia este considerată un succes. Rusia a contribuit la Operaţiunea Active Endeavour, aplicarea art. 5 al Tratatului NATO, privind combaterea terorismului, precum şi la alte activităţi, inclusiv patru exerciţii comune cu privire la sistemul de apărare anti-rachetă (TMD). O altă activitate importantă convenită de către miniştrii de externe ai NRC este Proiectul pentru combaterea traficului de droguri în Afganistan şi Asia Centrală. Până în prezent, programul a permis pregătirea a 750 de ofiţeri din Afganistan şi din ţările din Asia Centrală pentru a realizarea acestei sarcini, Rusia aderând la acest proiect în anul 2007.

În ciuda acestor exemple, cooperarea militară dintre cele două părţi s-a diminuat simţitor, iar după intervenţia militară a Rusiei în Osetia de Sud, NATO a decis să suspende temporar şedinţele NRC. La rândul său, Federaţia Rusă efectuat o revizuire a relaţiilor sale cu NATO şi a anunţat că va suspenda cooperarea militară cu Alianţa. 

Concluzia majorităţii experţilor militari este aceea că relaţiile NATO-Rusia rămân inconstante. La reuniunea de la Bruxelles din martie 2009, miniştrii de externe NATO au decis repornirea dialogului formal dintre Alianţă şi Rusia. Liderii NATO au convenit să construiască programe pragmatice de cooperare cu Rusia în domenii de interes comun, cum ar fi: situaţia din Afganistan, combaterea pirateriei, controlul armelor şi combaterea terorismului. 

Din perspectiva Rusiei, fostul preşedinte Vladimir Putin a afirmat că alianţa constituită cu Statele Unite şi aliaţii NATO, în urma atacurilor teroriste de la 11 septembrie 2001, nu a fost un succes. Decizia lui V. Putin, în 2002, privind cooperarea cu NATO şi crearea Consiliului comun, nu a fost larg susţinută în stabilirea programului de apărare. Rusia a dorit să aibă un rol în decizia NATO, una dintre criticile repetate ale Rusiei fiind aceea că stuctura comună reprezentată de Consiliu se reuneşte în formula de "26 +1" şi nu de "27". 

Contrar dorinţei Rusiei, membrii NATO au promovat extinderea în continuare a Alianţei, inclusiv prin posibila aderare a Ucrainei şi Georgiei. Ca urmare a acestor politici, Rusia a acuzat NATO că a intervenit în domeniul său "aproape de străinătate", în care suţine că are interese privilegiate. Au existat fricţiuni şi în ceea ce priveşte invazia condusă de SUA în Irak şi implementarea sistemului de apărare anti-rachetă american în Polonia şi Republica Cehă. Rusia a criticat campania NATO din 1999 din fosta Iugoslavie, considerând-o drept o agresiune şi o încălcare gravă a Cartei ONU. Rusia a criticat, de asemenea, recunoaşterea unilaterală a independenţei provinciei Kosovo.  În plus, Rusia a deplâns refuzul membrilor NATO să ratifice Tratatul adoptat privind Forţele Armate Convenţionale în Europa (CFE), atâta timp cât Rusia a refuzat să îşi retragă complet trupele din Moldova şi Georgia.  

La rândul lor, aliaţii NATO au criticat suspendarea de către Rusia a Tratatului de neproliferare şi cooperarea cu Iranul, în special pe probleme nucleare. În cazul Georgiei, atât NATO, la nivelul liderilor militari, cât şi statele membre ale Alianţei, la nivelul liderilor politici, au apreciat incursiunea militară rusă ca fiind disproporţionată. NATO a condamnat decizia Federaţiei Ruse de a recunoaşte independenţa Abhaziei şi a Osetiei de Sud, considerând-o drept o încălcare a principiilor OSCE şi Rezoluţiilor Consiliului de Securitate.

Ca răspuns la unele dintre acuzele menţionate, Rusia a respins criticile aliaţilor, mai ales în ceea ce priveşte intervenţia din Georgia
. Sondajele de opinie au arătat că războiul din 2008 din Georgia a fost deosebit de bine primit de populaţia rusă
. În general, opiniei publice i se prezintă în mod regulat sondaje în care se arată că majoritatea ruşilor consideră că NATO reprezintă o ameninţare pentru Rusia şi securitatea zonei ex-sovietice. 

Există o credinţă larg răspândită în rândul populaţiei din Rusia că Occidentul nu a ţinut cont de interesele lor în timpul mişcărilor naţionale din anii ‘90, iar pe de altă parte a încercat şi să profite la maxim de vulnerabilitatea acută a fostelor state sovietice din acea perioadă. Primul ministru Vladimir Putin declara recent că prăbuşirea imperiului sovietic, a fost cea mai mare catastrofă geopolitică a secolului. „În urma acestei experienţe triste, Rusia a reînviat şi a demonstrat că nu se bazează şi nici nu urmăreşte în mod necesar apropierea de Vest, în dezvoltarea politicii sale interne şi externe”, aprecia fostul Preşedinte al Rusiei.

Oficialii ruşi au criticat în repetate rânduri NATO pentru standardele duble pe care le foloseşte. În această categorie sunt incluse, pe de o parte, intervenţia din Kosovo sau lupta împotriva terorismului, apreciate de NATO drept acţiuni utile (fapte pozitive) şi, pe de altă parte, războiul din Georgia, apreciat de NATO drept o acţiune a Rusiei de folosire a forţei împotriva unui stat suveran (faptă negativă). Cu toate acestea, trebuie menţionat faptul că Rusia nu a reuşit să îndeplinească o serie de angajamente internaţionale, printre altele, recunoscând independenţa Osetiei de Sud şi Abhaziei aproape imediat după încheierea războiului din Kosovo. Potrivit oficialilor NATO, această acţiune contrastează cu situaţia provinciei Kosovo, unde decizia de acordare a independenţei a avut loc după nouă ani de negocieri internaţionale conduse de ONU. Mai mult decât atât, potrivit OSCE, ultimele alegeri  desfăşurate în Rusia nu au fost în conformitate cu criteriile de la Copenhaga şi Codul de bune practici în materie electorală al Consiliului Europei.  

Deşi Primul ministru, Vladimir Putin, a declarat la debutul crizei economice mondiale că ţara sa nu va fi afectată, Rusia „fiind relativ imună la acest gen de crize”, impactul acesteia a fost unul deosebit. Din septembrie 2008 până în martie 2009, rubla rusească a scăzut cu aproximativ o treime faţă de dolar, iar investiţiile străine directe, care au atins un nivel record de 28 miliarde dolari SUA în 2007, au scăzut la doar câteva miliarde de euro. Producţia industrială este în continuă scădere, iar şomajul atinge un procent de 8%, fiind în creştere. După ce a crescut la o rată de cel puţin 5% în ultimii ani, experţii economici estimează că economia Rusiei se poate contracta cu până la 3 sau 4% în 2010. Încrederea investitorilor în Rusia a scăzut drastic, iar acţiunile burselor de valori au pierdut circa 75% din valoarea lor. O parte semnificativă a rezervelor valutare ale ţării au fost cheltuite, suma estimată la 750 miliarde de dolari, în august 2008, scăzând la circa 400 miliarde dolari, ca urmare a diferitelor măsuri anti-recesiune. Criza severă a creditelor şi sistemului bancar, datorată în parte retragerilor masive de capital, însumând echivalentul a 290 miliarde dolari, limitează drastic capacitatea de modernizare a economiei. 


În plus, ţara rămâne dependentă de preţurile materiilor prime şi energiei, care sunt volatile. Dependenţa considerabilă de mărfuri de acest tip produce discrepanţe mari între regiunile sale socio-economice. Astfel, deşi nivelul veniturilor a crescut în ultimii ani, inegalităţile enorme în economie şi în societate persistă. Mai mult, corupţia rămâne o problemă gravă a Ruisiei. Potrivit “Indicelui de percepţie a corupţiei” pe anul 2008, publicat de Transparency International, Rusia se află pe locul 147 din 180 naţiuni. Există probleme serioase cu infrastructura de transport şi cea energetică, ambele necesitând investiţii masive. 

Pe lângă problemele economice, Rusia rămâne preocupată de terorism, precum şi mişcările separatiste, în special în teritoriile sale din sud: Daghestan, Inguşetia şi Cecenia. Acţiunile separatiste şi recentele atentate soldate su victime,  au marcat sfârşitul unei perioade de îmbunătăţire treptată a stabilităţii în această regiune. Analiştii consideră că în ceea ce priveşte Cecenia, marja de manevră acordată autorităţilor cecene de Rusia pentru a limita insurgenţa, alimentează acum violenţa, mai degrabă decât să o reducă. 

Conflictul din Osetia de sud-Inguşetia este în prezent cea mai gravă criză din zonă. Cu mii de familii care pot fi evacuate din regiunile în conflict şi frontiere care nu sunt definte în mod concludent, conflictul este departe de a fi stins. În plus, actele teroriste din regiune nu au încetat şi există întrebări serioase pentru a stabili dacă autorităţile locale au posibilitatea de a controla situaţia din Daghestan, cea mai mare republică nord caucaziană. 


Analiştii au sugerat că atacurile asupra forţelor de securitate s-ar putea intensifica ca urmare a problemelor economice, iar tot mai mulţi tineri se alătură luptătorilor separatişti. Criza financiară ar putea, de asemenea, să aibă un impact negativ de securitate în regiune dacă Rusia va reduce sprijinul financiar pentru această statele din zonă. Rusia finanţează, în prezent, circa 70 - 80% din bugetele locale ale republicilor din Caucazul de Nord, care nu au economii prin care să se autosusţină.


3.2. Coeziunea Alianţei


Pe acest fundal, spre deosebire de alţi actori globali, cum sunt statele arabe, Coreea de Nord sau Iranul, care revendică aceleaşi lucruri de ani de zile, Rusia este apreciat drept un partener dificil Alianţă, fiind mult mai imprevizibilă. Deşi nu există o unanimitate de opinii, se consideră că nu poate exista o stabilitate durabilă în Europa fără Rusia. Aliaţii au opinii diferite cu privire la conduita politică a NATO faţă de Rusia. Statele noi membre NATO, dintre care multe au fost sub dominaţia sovietică, au fost mai vocale în criticarea poziţiei Rusiei, apreciind că există mijloace economice şi politice de constrângere a Rusiei de a reveni la poziţia de acum câţiva ani. 


Aliaţii au fost preocupaţi şi de politica externă a Rusiei pe care o percep ca din ce în ce mai provocatoare. 

În plus, războiul dintre Rusia şi Georgia, a accentuat unele diferenţe între aliaţii NATO. Toţi liderii politici au condamnat ferm incursiunea militară rusă, apreciind-o ca disproporţionată, drept răspuns la tentativa regimului de la Tbilisi de a recâştiga controlul asupra Osetiei de Sud prin forţă militară. Membrii NATO au condamnat şi decizia Rusiei de a recunoaşte independenţa Abhaziei şi a Osetiei de Sud, considerând-o drept o încălcare a principiilor fundamentale ale OSCE şi a rezoluţiilor Consiliului de Securitate al Naţiunilor Unite. Războiul din Georgia a exprimat îngrijorarea în rândul statelor membre NATO, că o confruntare militară directă este încă posibilă în Europa. Ca urmare, angajamentul NATO de a apăra teritoriile statelor membre a primit o atenţie sporită. Noile state membre NATO, au întrebat dacă Alianţa mai are capacitatea de a-şi apăra teritoriile împotriva unui atac militar direct. Ei au sugerat că NATO se concentrează prea mult pe problema din Afganistan şi ignoră alte riscuri, mult mai importante, precum şi o serie de sarcini în domeniul apărării teritoriale. 

Cu prilejul ultimelor reuniuni ale Adunării Parlamentare a NATO, unele dintre noile state membre au considerat că, după conflictul din Georgia, o serie de state membre au acceptat prea repede situaţia şi au trecut rapid la normalizarea relaţiilor cu Rusia, nedorind continuarea unor polemici care nu conduceau la nici un rezultat. Ele au întrebat dacă este normal ca alţi aliaţi, care sunt mult mai interesaţi în asigurarea economică şi energetică a statelor lor, să beneficieze de o relaţie bilaterală bună cu Rusia în detrimentul securităţii. Unul din cele mai recente cazuri îl reprezintă achiziţionarea de către Rusia a unor navele de război sofisticate de la unul dintre aliaţi. Noile state aliate, în special cele care sunt apropiate geografic de Rusia, sunt, de asemenea, mai vocale în critica lor de abordare a Rusiei de a declara regiunile ei înconjurătoare drept "sfera proprie de influenţă”, reducând astfel suveranitatea şi interesele de securitate ale vecinilor săi. 

Factorii care constrâng la cooperare sunt însă completaţi de aceia ce, în mod firesc, definesc cooperarea ca necesară şi optimă în vederea soluţionării unor probleme internaţionale. Izolaţionismul este anulat de postulatul imposibilităţii izolării surselor de instabilitate internaţională. Cel mai evident exemplu sunt terorismul şi dezvoltarea armelor de distrugere în masă. Într-un material al Departamentului Apărării al SUA se menţionează că ritmul proliferării rachetelor balistice este în creştere rapidă. Astfel că şi riscul pe care acestea îl asumă este proporţional. În ceea ce priveşte cifrele - în anul 1972, 9 dintre statele lumii deţineau rachete balistice; în 1990 - 16 state, pentru ca în anul 2006 să se ajungă la 25 de astfel de state. Un răspuns concertat împotriva acestor surse de posibil conflict descrie caracterul optim de reacţie la astfel de probleme. Este tipul de pericol ce reactivează noţiunea de comunitate internaţională. Vladimir Putin a recunoscut că vede în NATO mecanismul perfect ce facilitează schimbul de informaţii şi menţine infrastructura continuării luptei împotriva terorismului prin dezvoltarea comună de tehnologii şi prin exerciţii comune de antrenament pentru subdiviziile specializate în lupte anti-terorism. NATO este conceptualizat în termenii unui mediu ce facilitează exerciţiul îndreptat înspre un unic duşman, indiferent de statele participante. În 31 octombrie 2005, Vladimir Putin declara: „nu percep NATO ca pe o organizaţie ostilă şi suntem în proces de cooperare cu aceasta”. De atunci, însă, NATO a continuat să se extindă spre est, a apărut o criză economico-financiară globală, iar preţurile resurselor energetice sunt în creştere. 
3.3. Securitatea la vârf


Nicio acţiune a vreunui stat desfăşurată în regiunea arctică, în ultimii ani, nu a fost urmărită cu mai multă atenţie decât cele ale Rusiei. Acest lucru este valabil din august 2007, când un submarin rus de adâncime a plantat un steag de titan pe fundul mării, la Polul Nord, la o adâncime de 4300m sub suprafaţa de gheaţă. "Arctica este a noastră", declara parlamentarul rus Artur Chilingarov
. 


În august 2007, Rusia a reluat programele de antrenament cu bombardiere strategice în regiunea arctică (în Marea Barents şi Marea Nordului), care a fost suspendate după încheierea Războiului Rece. De la plecarea avioanelor militare americane din Islanda, în septembrie 2006, avioane militare ruseşti au zburat aproape de spaţiul aerian islandez de 62 de ori. Când ambasadorul Rusiei în Islanda a fost întrebat despre scopul zborurilor bombardierelor ruseşti în jurul Islandei sau de-a lungul coastei Norvegiei, în zona Atlanticului de Nord, răspunsul a fost că Islanda ar trebui să se obişnuiască cu acest gen de activitate, deoarece avizul a fost dat de preşedintele V. Putin.

Rusia are un statut unic în nordul îndepărtat: reprezintă aproape jumătate de emisferă nordică. În termeni economici, 20% din PIB-ul Rusiei este obţinut din activităţile economice desfăşurate în nordul îndepărtat. Şi a declarat intenţia sa de a apăra aceste interese: Rusia a anunţat planurile de sporire a flotei sale de spargere a gheţii (deja cea mai mare din Oceanul Arctic), intensificarea patrulării în regiune, cartografierea şi supravegherea acesteia.

Într-un document de politică externă, publicat în martie 2009, Rusia şi-a declarat intenţia de a dezvolta forţele de apărare a zonei arctice, pentru apărarea interesele sale economice, până în anul 2020. Strategia subliniază importanţa regiunii pentru economia Rusiei, fiind considerată o sursă majoră de venituri, în principal din producţia de energie şi de transport maritim. Strategia arată că unul din obiectivele majore ale Rusiei este amplasarea de formaţiuni militare speciale în regiunea arctică, pentru protejarea interesele sale militare şi politice. 


Viaceslav Popov, fostul comandant şef al Flotei de Nord, descrie noile structuri militare ce vor opera în zona arctică, ca fiind utile pentru combaterea terorismului pe mare şi a contrabandei, a migraţiei ilegale şi protejarea resurselor biologice acvatice. Nu trebuie uitat că Serviciul Federal de Securitate (FSB) joacă un rol central în protejarea intereselor naţionale în regiune.

Ministrul de externe al Rusiei a subliniat îngrijorarea cu privire la intenţiile NATO de a controla zona arctică, precum şi efortul Norvegiei de a-şi consolida capacitatea de apărare a zonei, după ce în martie 2009, în cadrul unui exerciţiu major al NATO în nordul Norvegiei, au avut loc lansări de rachete şi bombe.


Cu toate acestea, mulţi observatori remarcă "semnalele amestecate" ce vin de la Moscova: pe de o parte, autorităţile ruse subliniază, în general, strategia lor paşnică, punând accentul pe necesitatea de a păstra zona arctică drept o regiune de pace şi cooperare,  subliniind rolul cooperării bilaterale şi multilaterale, iar pe de altă parte se constată desfăşurarea de acţiuni militare în regiune.


Pe de altă parte, unii oficiali ruşi au sugerat o opinie diferită: Secretarul Consiliului de Securitate rus, Nikolai Patrushev, a apreciat că „Statele Unite ale Americii, Norvegia, Danemarca şi Canada desfăşoară o acţiune concertată pentru a restricţiona accesul Rusiei la bogăţiile ce-i aparţin”, fiind evident faptul că acest lucru nu coincide cu aspiraţiile economice şi geopolitice, precum şi cu interesele de apărare ale Rusiei, constituind o ameninţare sistemică a securităţii sale naţionale. 

În context, Espen Barth Eide, secretar de stat al Ministerului norvegian al Apărării, a sugerat că provocările de securitate în regiune pot rezulta din potenţialele conflicte de interese. El s-a referit la faptul că flota nordică a Rusiei continuă rolul triadei nucleare
, care este de importanţă strategică vitală pentru Rusia, continuând utilizarea Mării Barents ca pe un teren de antrenament pentru forţele militare şi o zonă de testare pentru noi sisteme de arme. „În Norvegia a fost observată  extinderea activităţilor ruseşti în teritoriile sale de nord care implică nave de război, avioane şi operaţiuni ale flotei de submarine. Nu vedem acest lucru ca o ameninţare la adresa Norvegiei. Este dreptul Rusiei. Dar acest lucru poate conduce la  deteriorarea relaţiilor dintre Rusia şi Occident şi poate afecta în mod negativ relaţiile economice şi sociale care se desfăşoară în zona Oceanului Arctic”, a concluzionat oficialul norvegian.


3.4. Conflictul din Transnistria

Raportul elaborat de Adunarea Parlamentară a Alianţei Nord Atlantice, dat publicităţii în mai 2010, evidenţiază că principalul factor responsabil pentru deteriorarea situaţiei din Republica Moldova este Rusia. Regimul de la Moscova nu este văzut ca un factor de pace credibil de către Alianţa Nord-Atlantică. NATO nu are un rol direct în procesul de soluţionare a conflictului transnistrean. Cu toate acestea, are un interes direct în anumite aspecte ale conflictului, cu referire la aplicarea Tratatului Forţelor Convenţionale în Europa (CFE) şi la angajamentele asumate în cadrul summit-ului OSCE.

După desprinderea Ucrainei, pierderea portului Odesa şi a celorlalte porturi militare la Marea Neagră, a Azerbaidjeanului, intrat sub influenţa Turciei, membru NATO, a Georgiei, unde urmează instalarea bazelor militare americane, acum, mai mult ca niciodată, pentru Rusia păstrarea Tiraspolului poartă o semnificaţie strategică covârşitoare, rămânând singurul cap de pod către Europa sud-estică. Consfinţirea controlului rusesc în Transnistria înseamnă coborarea “frontierei virtuale strategice”
 ruse în flancul sudic al NATO şi în spatele Ucrainei
.


Miza transnistreană este cheia unei strategii viabile la Marea Neagră. O strategie greşită a UE la Marea Neagră ar fi un factor serios de instabilitate la frontiera UE ameninţând pe termen lung întreg procesul de elaborare a unei geopolitici euroatlantice la Marea Neagră. Pentru Statele Unite este evident că cea mai importantă miză este securizarea flancului sudic al istmului ponto-baltic prin izolarea Transnistriei, lichidarea conflictului îngheţat, diminuarea prezenţei militare ruseşti în zonă şi anularea capacităţii sale strategice.

Notă: vezi traducerea paragrafului la subcapitolul Parteneriatul NATO-Rusia.   


� Spre deosebire de Organizaţia Naţiunilor Unite, unde decizia finală se ia în urma consensului celor cinci membri permanenţi ai Consiliului de Securitate (Statele Unite ale Americii, Federaţia Rusă, Marea Britanie, China şi Franţa), în Alianţa Nord-Atlantică decizia se ia în urma consensului tuturor statelor membre, indiferent de puterea statului respectiv. Dacă un stat nu este de acord, nu poate fi obligat să participe la aplicarea acesteia. Alianţa nu are o armată proprie. Forţele integrate ale Alianţei sunt constituite prin contribuţia fiecărui stat membru cu efective şi tehnică. Ele pot fi temporare sau permanente, se află sub comandă unică şi, în concordanţă cu principiile fundamentale din ţările democratice, rămân sub îndrumare şi control politic la cel mai înalt nivel. Rolul acestor forţe este acela de a asigura apărarea ţărilor membre, potrivit Articolului 5 din Tratatul Atlanticului de Nord. Însă, după destrămarea URSS, pericolul unui atac direct la adresa unei ţări membre s-a diminuat considerabil, deci şi probabilitatea de invocare a Articolului 5, concomitent cu apariţia altor ameninţări la adresa securităţii internaţionale şi, implicit, a membrilor Alianţei. În aceste condiţii, Alianţa a fost nevoită să execute operaţii în absenţa unei ameninţări directe la adresa membrilor, dar care, indirect, ar fi putut afecta securitatea şi interesele membrilor săi. Acestea au fost denumite operaţii non-Articol 5. - Buletinul Universităţii Naţionale de Apărare "Carol I" - Nr. 3/2009 - Ministerul Apărării Naţionale, Lt.col. Gigel Abagiu


� Cuprinde 28 de membri.


� Privind configuraţia geopolitică de după încheierea Războiului Rece există mai multe teorii care promovează diferite concepte referitoare la caracterul polarităţii noului mediu de securitate. Astfel, una dintre aceste teorii consideră că sistemul internaţional de securitate nu este nici unul multipolar, nici unipolar, ci avem de a face cu un moment unipolar, speculat de SUA. O altă teorie susţine că perioada de după Războiul Rece a reprezentat trecerea de la un anumit bipolarism (confruntarea Est (URSS)-Vest (SUA)) la alt bipolarism (confruntarea dintre coaliţia antiteroristă şi grupurile, statele sau organizaţiile care susţin, desfăşoară sau promovează terorismul). 


În studiul „The Lonely Superpower” („Singuratica superputere”), Sammuel Huntington afirmă că după sfârşitul Războiului Rece, care a reprezentat epoca bipolarismului, a devenit tot mai evidentă o tendinţă de unipolarizare, care a adus SUA în prim plan al raporturilor internaţionale de forţă. S. Huntington consideră că “această prevalenţă a SUA este un obiectiv politic evident al administraţiei americane”. 


Conform “Foreign Affairs” (martie-aprilie 1999), există suficiente argumente pentru susţinerea unei structuri multipolare a sistemului internaţional de securitate: menţinerea rolului de unică superputere impune SUA costuri tot mai mari, atât din punct de vedere economic, cât şi politic; există o reacţie negativă din partea altor centre de putere regională faţă de unipolarismul american, iar SUA nu pot face abstracţie de acest fapt; în lumea economică şi politică de la sfârşitul mileniului doi are loc un proces de integrare regională, care va conduce, poate, chiar la o răsturnare a raporturilor de forţe (Europa şi Asia se află tot mai mult implicate în astfel de procese de integrare); tensiunile locale sau regionale au cu precădere o localizare exterioară spaţiului tradiţional de influenţă al SUA şi implică în mod necesar interese şi forţe non-americane (conflictul din Kosovo este un exemplu în acest sens).


� Chiar dacă în deceniile care au trecut statele au continuat să fie actorii dominanţi la scară globală, se poate constata că guvernele se confruntă cu o scădere a capacităţii de control în domenii cum ar fi: circuitele internaţionale ale informaţiilor, controlul tehnologic, migraţia, traficul de arme, tranzacţii financiare şi gestionarea graniţelor. În acest context, actorii non-statali, începând cu marile firme transnaţionale şi terminând cu organizaţii non-profit, joacă un rol intern şi extern foarte important. Se poate observa implicarea actorilor non-statali în tot parcursul stării de securitate: pace-criză-război (este cazul organizaţiilor implicate în misiuni de asistenţă umanitară, acţiuni de reabilitare post-conflict, acţiuni de prevenire a crizelor, dar şi a organizaţiilor teroriste în declanşarea unor crize sau chiar schimbări de regim politic). În aceste condiţii de diversificare a actorilor interni şi internaţionali, o serie de cercetători au ajuns la concluzia că statul, ca principal administrator al puterii politice şi suveranitatea, ca atribut de bază al acestuia, se află într-un proces de transformări profunde. O importantă schimbare în viziunea privind suveranitatea statelor a fost adusă, în perioada 1989-2000, de creşterea legitimităţii şi incidenţei intervenţiilor în forţă pentru acordarea ajutoarelor umanitare. Experienţa ultimilor 10 ani demonstrează că noua agendă de securitate şi de politică externă se schimbă, apropiindu-se tot mai mult de imperativele prevenirii crizelor. Violarea drepturilor omului nu este numai o consecinţă, dar şi o cauză a instabilităţii şi insecurităţii. (Traian Anastasiei, Securitate şi insecuritate, Caietele Universităţii Sextil Puşcariu,  Braşov, anul II. Nr.2, vol.II 2002)


� Iniţiativa creării unui nou consiliu şi a unui nou parteneriat care să definească şi să caute noi căi de exploatare a posibilităţilor de acţiune comună a fost lansată la întâlnirea de la Bruxelles din 7 decembrie 2001, organizată la nivelul Consiliului Comun Permanent NATO-Rusia. Pe baza Actului fondator şi a iniţiativei lansate la 7 decembrie 2001, la Roma s-a decis, la 28 mai 2002, crearea Consiliului NATO-Rusia care înlocuieşte Consiliul Comun Permanent NATO-Rusia.


� http://www.nato.int/cps/en/natolive/news_52838.htm?mode=pressrelease


� NATO 2020: assured security; dynamic engagement - Analysis and recommendations of the group of experts on a new strategic concept for NATO (17 mai 2010)


http://www.nato.int/nato_static/assets/pdf/pdf_2010_05/20100517_100517_expertsreport.pdf


� Grupul de experţi a fost condus de Madeleine K. Albright (SUA), şi de Jeroen van der Veer (Olanda), vicepreşedinte. Din componenţa sa, au mai făcut parte: ambasadorii Giancarlo Aragona (Italia), Marie Gervais-Vidricaire (Canada), Hon Geoff Hoon (Marea Britanie), Ümit Pamir (Turcia), Perpiñá-Robert Peyra (Spania), Hans-Friedrich von Ploetz (Germania), Aivis Ronis (Letonia), Yannis-Alexis Zepos (Grecia), profesorii Bruno Racine (Franţa) şi Adam Daniel Rotfeld (Polonia). De asemenea, membrii Grupului au fost consiliaţi pentru elaborarea textului final al raportului, de experţi civili şi autorităţi militare NATO.  


� Conferinţa a fost organizată în parteneriat de către Consiliul Atlantic al Statelor Unite, Centrul de Studii Internaţionale şi Strategice, Centrul pentru Relaţii Transatlantice, Centrul pentru Politică Internaţională şi Tehnologie şi Universitatea Naţională de Apărare.


http://www.csis.org/media/csis/events/081209_event_summary_nato.pdf


� http://www.csis.org/media/csis/events/081209_event_summary_nato.pdf


� Ibidem


� Membru fondator al NATO, Franţa s-a retras din comandamentul militar integrat în 1966. Această decizie a generalului de Gaulle răspundea unei voinţe de independenţă militară faţă de Statele Unite. În contextul Războiului Rece, generalul de Gaulle nu a acceptat  staţionarea trupelor străine în Franţa aflate sub alt comandament decât cel francez. Cu toate acestea, Republica Franceză a rămas membru al Alianţei Atlantice şi din 1966 dispune de un reprezentant în Comitetul Militar. Actualmente, Franţa este cel de-al patrulea contribuabil financiar al Alianţei cu trupe care reprezintă 7% din efectivele implicate în operaţiuni. Aproape 4650 de soldaţi acţiunează sub drapelul NATO. 


Preşedintele Republicii a lansat, încă de la începutul mandatului său, o dublă mişcare de relansare a Europei apărării şi de reînnoire a relaţiilor Franţei cu NATO. În data de 11 martie 2009, preşedintele Republicii şi-a reafirmat voinţa de a continua acest dublu demers. Primul ministru a angajat, în 17 martie al aceluiaşi an, în faţa Adunării Naţionale, răspunderea Guvernului privind Declaraţia de politică externă în cursul căreia a susţinut revenirea Franţei în structura militară integrată a NATO. În această privinţă, Parlamentul francez a acordat încrederea în Guvern prin vot. Decizia Franţei de a se alătura cu drepturi depline structurilor NATO, a fost consolidată la summitul de la Strasbourg/Kehl (2009), după 43 de ani de absenţă. 


� Declaraţia adoptată la summit-ul de la Strasbourg/Kehl, 2009


http://www.america.gov/st/texttransenglish/2009/April/20090406105350ptellivremos0.1462017.html?CP.rss=true#ixzz0EQbKeYSG&A, paragraful 9.


� În istoria de aproape şaizeci de ani a NATO, au existat puţine momente extraordinare care au anunţat schimbări majore în privinţa Alianţei. Cele mai cunoscute au fost Războiul Coreean, cu impactul său asupra structurii organizaţiei între 1950 şi 1952, şi colapsul Uniunii Sovietice. 


O a treia schimbare majoră, Raportul Harmel din 1967, a avut acelaşi impact asupra relaţiilor de la interiorul Alianţei şi asupra Războiului Rece. Veche de patruzeci de ani acum, iniţiativa Harmel a reflectat influenţa membrilor mai mici ai Alianţei asupra puterilor mai mari, în special asupra superputerii SUA. Acceptarea de către NATO a mesajului din acel raport a diminuat presiunea centrifugală care ar fi putut conduce la dizolvarea Alianţei. 


Pierre Harmel, ministru de externe al Belgiei, a iniţiat „exerciţiul Harmel” în 1966, „pentru a studia viitoarele sarcini cărora va trebui să le răspundă în viitor Alianţa şi procedurile de îndeplinire a acestora în vederea întăririi NATO ca factor al unei păci durabile”. Raportul rezultat, prezentat la reuniunea Consiliului Nord Atlantic de la Bruxelles din decembrie 1967, este pe bună dreptate consemnat în istoria NATO drept vocea naţiunilor mai mici solicitând ca detenta şi apărarea să constituie în mod egal funcţiile majore ale Alianţei în viitorul imediat. Raportul a tratat  importanţa unei „tării militare şi solidarităţi politice adecvate în vederea descurajării agresiunii”. Dar punctul său forte a fost recunoaşterea faptului că aliaţii trebuiau să acţioneze pentru realizarea unei relaţii mai stabile, în cadrul căreia aspectele politice, în special statutul celor două Germanii, puteau fi rezolvate. Ipoteza din acest raport era că existau semne potrivit cărora politicienii sovietici şi est europeni erau conştienţi de avantajele cooperării pentru realizarea stabilităţii în Europa. Detenta reprezenta un mijloc în acest scop.


Efectele în serie ale Raportului Harmel s-au manifestat în anii 70 şi 80 ai secolului trecut, întrucât controlul armamentelor era un subiect continuu de negociere între Est şi Vest. Valul iniţial de optimism în privinţa detentei a dispărut la mijlocul anilor 70 ai secolului trecut, când sovieticii şi NATO s-au angajat într-o nouă cursă a înarmărilor, dar raportul Harmel a sădit seminţe pe un sol fertil. Preocuparea pentru detentă poate fi observată în iniţiativa pe două niveluri din 1979, când NATO a combinat dezvoltarea rachetelor nucleare cu rază medie în Europa cu eforturile reînnoite în domeniul controlului armamentelor. Garanţia americană pentru apărarea Europei era echilibrată de angajamentul SUA de a acţiona în vederea încheierii unui acord de control al armamentelor cu Uniunea Sovietică. Faptul că, un deceniu mai târziu, Uniunea Sovietică a colaborat cu Statele Unite pentru a pune capăt Războiului Rece, a reprezentat un răspuns la mesajul Raportului Harmel. (http://www.nato.int/docu/review/2007/issue1/romanian/history.html)


� “The ultimate political purpose of the Alliance is to achieve a just and lasting peaceful order in Europe accompanied by appropriate security guarantees”.


� „Maintaining the Open Door” în documentul grupului de experţi elaborat cu titlu de recomandare pentru Noul Concept Strategic: „NATO 2020: assured security; dynamic engagement” - Analysis and recommendations of the group of experts on a new strategic concept for NATO (17 mai 2010)


http://www.nato.int/nato_static/assets/pdf/pdf_2010_05/20100517_100517_expertsreport.pdf  


� Belgia, Canada, Danemarca, Franţa, Islanda, Italia, Luxemburg, Marea Britanie, Norvegia, Portugalia, Olanda şi SUA. 


	   � Celor 12 state care au fondat Alianţa li s-au adăugat: Albania, Bulgaria, Croaţia, Republica Cehă, Estonia, Germania, Grecia, Ungaria, Letonia, Lituania, Polonia, România, Slovacia, Slovenia, Spania şi Turcia.


� http://www.nato.int/issues/nato-russia/index.html


� http://www.nato.int/cps/en/SID-839BA344-790EAA62/natolive/official_texts_25468.htm


� Consiliul NATO-Rusia este principalul organism care serveşte ca for de dialog, cooperare şi dezvoltare a relaţiei dintre NATO şi Rusia. 


� Declaraţia de la Roma precizează: “Consiliul NATO-Rusia va lucra pe baza unui dialog politic continuu între membrii săi pe subiecte de securitate pentru a identifica din timp probleme emergente, a determina abordările comune şi a întreprinde acţiuni comune optime, după caz". (http://www.nato.int/cps/en/natolive/official_texts_19572.htm)


� http://www.nato-russia-council.info/htm/EN/documents28jul08.shtml


� „NATO 2020: assured security; dynamic engagement” - Analysis and recommendations of the group of experts on a new strategic concept for NATO, pag. 26. 


� La baza analizei a fost utilizat textul Noua doctrină militară a Federaţiei Ruse - document nou, pretenţii vechi - 14 februarie 2010 - Centrul de Studii Est-Europene şi Asiatice. 


http://www.cseea.ro/publicatii/view/brief-analysis/noua-doctrina-militara-a-federatiei-ruse-document-nou-pretentii-vechi  


� The National Security Strategy of the United States of America - http://www.globalsecurity.org/military/library/policy/national/nss-020920.pdf


� Lt. Col. Steven D. Westphal, Counterterrorism: Policy of Preemptive Action -United States Army, U.S. Army War College - USAWC Strategy Research Project. 


http://www.au.af.mil/au/awc/awcgate/army-usawc/westphal.pdf


� Prof. univ. dr. Sergiu Tămaş, Noua Doctrină militară a Rusiei (2010-2020) – „Univers strategic” nr. 1 - martie 2010 - Revistă Universitară Română de Studii de Securitate - Universitatea Creştină „Dimitrie Cantemir” - Institutul de Studii de Securitate. 


http://iss.ucdc.ro/revista-pdf/us1.pdf


	� NATO Parliamentary Assembly, Resetting Relations with Russia, 179 PC 09 E bis, iunie 2009, http://www.nato-pa.int/Default.asp?SHORTCUT=1777


	� În august 2008, Rusia a obţinut o victorie în conflictul de cinci zile împotriva Georgiei. Acest scurt conflict este considerat de analiştii militari drept un studiu de caz privind politica externă de securitate a Rusiei din acest deceniu. Conflictul nu a avut un impact numai asupra Georgiei şi regiunii din Caucazul de Sud, dar a avut un ecou important la nivel internaţional, având în vedere consecinţele ulterioare ale relaţiei dintre Alianţa Nord-Atlantică şi Rusia.


	Având în vedere mobilitatea şi înzestrarea logistică a celor două armate, a fost clar că ambele părţi au fost pregătite pentru un conflict militar. Rusia a trimis o structură importantă în Osetia de Sud şi Abhazia, efectuând atacuri asupra unor obiective militare din Georgia şi realizând pentru o perioadă de timp o blocadă asupra porturilor georgiene.


	� Conform sondajelor de opinie realizate de Fundaţia pentru Opinia Publică (FOP) din Rusia, majoritatea popu��laţiei - 75% - consideră că autorităţile ruse au luat o decizie corectă de a trimite armata rusă în Osetia de Sud şi doar 13% sunt de părere că a fost o decizie greşită. În privinţa consecinţelor acestui conflict, 34% con�si�de�ră că atitudinea faţă de Federaţia Rusă, pe plan inter�naţional, s-a înrăutăţit; 20% consideră că atitudinea faţă de Rusia s-a schimbat spre bine, iar 21% con�si�de�ră că nu s-a schimbat. 


	60% dintre respondenţi sunt de părere că Rusia, în pre�zent, este o mare putere, în timp ce 26% consideră că Rusia nu poate fi numită o mare putere. Cei care cred că Rusia poate fi numită o mare putere fac trimi�te�re la dimensiunile ei geografice (8%), consolidarea puterii statului (8%), resursele na�tu�ra�le (7%), istorie, care a stabilit cu mult timp înainte lo�cul Rusiei printre marile puteri (7%), autoritatea şi in�fluen�ţa Rusiei pe plan internaţional (6%), potenţialul militar al Rusiei (6%), "politica externă flexibilă" (3%), "patriotismul popu��laţiei" (3%), "moştenirea istorico-culturală" (2%), armele nucleare (1%) etc.


	� NATO Parliamentary Assembly, Coeziunea Alianţei, 055 PC 10 E, aprilie 2010, http://www.nato-pa.int/default.asp?SHORTCUT=2078


	� NATO Parliamentary Assembly, Security at the Top of the World, 049 DSCTC 10 E, aprilie 2010, http://www.nato-pa.int/Default.asp?SHORTCUT=2070


� Mark Galeotti, Cold Calling: Competition heats up for Arctic Resources, Jane’s Intelligence Review, octombrie  2008.


	� Conform doctrinei militare a Rusiei, triada nucleară cuprinde sisteme balistice terestre, submarine nucleare şi bombardiere strategice. Sub prevederile noii doctrine, Rusia va continua să-şi dezvolte şi modernizeze efectivele nucleare, ţinta majoră fiind multiplicarea capacităţii de a anula sistemele de apărare ale potenţialilor adversari.


	� Cu referire la sintagma folosită de liderii ruşi:  "aproape de străinătate".


	� http://www.nato-romania.ro/ned/34-brosura/72-analiza?start=6

